Þingræður haldnar á Alþingi Íslendinga

Frsm. (Eiríkur Einarsson) : Landbn. hefur haft þetta frv. til athugunar. N. leggur til, að frv. verði samþ. með smávægilegum breyt. Annars tel ég málið liggja svo ljóst fyrir, að óþarft sé að orðlengja neitt um það, en n. leggur sem sagt eindregið til, að frv. verði samþ. með þeim breyt., sem birtar eru á þskj. 162.

Flm. (Þorsteinn Þorsteinsson) : Þetta frv., sem við flytjum saman, ég og hv. þm. Str., er ekki stórt að vöxtum. Þessi lög voru fyrst sett 1941, og af fenginni reynslu af þeim þykir sjálfsagt, að þau skuli gilda áfram. Það hefur komið í ljós, að svartbakur hefur horfið úr eggverum og ungafjöldi æðarfugls hefur aukizt. En sums staðar við Breiðafjörð sást varla æðarfugl um skeið. Þessi lög virðast því, það sem af er, hafa náð tilgangi sínum, og vænti ég þess, að hv. deild taki þessu máli vel, og óska, að því verði vísað til 2. umr. og landbn.



Snemma á þessu þingi, 17. apríl, var útbýtt hér í d. frv. til l. um eignaraukaskatt, sem ég var flm. að ásamt hv. þm. Str. og hv. 3. þm. Reykv. Þann 19. sama mánaðar var frv. til 1. umr., en henni varð ekki lokið, og síðan hefur málið ekki verið tekið á dagskrá. Nú vildi ég mælast til þess, að hæstv. forseti tæki málið á dagskrá hið allra fyrsta.

Forseti (StgrA): Í tilefni af þessum ummælum hv. 3. landsk. þm. vil ég taka það fram, að skýringin á því, að málið hefur ekki verið tekið á dagskrá aftur, er sú, að mþn., sem starfað hefur í skattamálum, er nú um það bil að ljúka störfum og væri æskilegt, að álit hennar kæmi fram, áður en málið yrði tekið á dagskrá. En eftir þessa ósk mun ég reyna að taka málið á dagskrá svo fljótt sem unnt er.



Ég hefði nú heldur kosið, að álit mþn. hefði komið áður en málið hefði verið tekið fyrir hér, og þar sem ég sé, að einn hv. dm., sem á sæti í mþn., er hér staddur, þá vildi ég leyfa mér að spyrja að því, hvað starfi n. líður og hvort ekki sé að vænta þess, að hún geri till. í þessu máli. En aftur á móti, eigi það að dragast á langinn, að n. skili áliti, þá tel ég alveg sjálfsagt, að málið verði nú þegar tekið til 1. umr., því að það er ekki seinna vænna, ef takast á að afgr. málið á þessu þingi.



Í tilefni af ummælum síðasta ræðumanns vil ég upplýsa það, að mþn. í skattamálum er þegar búin að ljúka störfum, og hefur form. n. nú í dag skilað áliti til ríkisstj., eða það er aðeins ógert. Af hálfu n. verður því ekki frekari dráttur á þessu máli.



Ég vil aðeins endurtaka það, sem ég sagði áðan, að málið hefur ekki einu sinni enn þá gengið gegnum 1. umr. í d. En að sjálfsögðu þyrfti ekki að bíða eftir áliti mþn. til þess að hægt væri að ljúka 1. umr. og vísa málinu til n. Að öðru leyti nægja mér svör hæstv. forseta.



Ég var einn af þeim, sem voru á mælendaskrá, þegar þetta mál var til 1. umr. í vor, en fékk þá ekki að ljúka máli mínu. Hins vegar er nú óheppilegt að þurfa að svara ræðum, sem fóru fram í vor. Ég hafði hins vegar hugsað mér, að umræður mundu nú fara fram á þeim grundvelli, að mþn. hefði framkvæmt þá athugun, sem hún hafði ráðgert. Úr því að mþn. hafði málið til meðferðar, þá finnst mér sjálfsagt að láta hinar almennu umr. bíða, þangað til sá grundvöllur er fenginn, sem nauðsynlegur er (þ. e. nál.), úr því að 1. umr. hefur dregizt svona lengi.



Ég vil benda hæstv. forseta á það, að eftir þeim upplýsingum, sem hv. 9. landsk. hefur gefið, þá hefur mþn. þegar lokið störfum, og eru engir erfiðleikar fyrir hv. síðasta ræðumann að kynna sér umsögn n. um þetta atriði og hafa það til hliðsjónar við framhald 1. umr.



Úr því að það liggur fyrir, að nál. sé til og hafi verið afhent ríkisstj., hlýtur því að verða útbýtt hér á Alþ. næstu daga. Og þar sem hv. 3. landsk. og meðflm. hans hafa beðið rólegir í 40 daga án þess að hreyfa við málinu, þá er það sannarlega furðulegt, að þeir skuli nú, þegar gögnin eru svo að segja komin í hendurnar, rjúka til og ætla að knýja málið áfram áður en upplýsingarnar liggja fyrir. Að ætla sér að knýja málið áfram, þegar hillir undir upplýsingarnar, það er tortryggilegt.



Ég vil benda hv. þm. á það, að þó að við höfum haft biðlund í 40 daga, þá rekur að því, að sú biðlund þrýtur. Hins vegar er það ofmælt, að hv. þm. eigi þess ekki kost að kynna. sér nál., þó að ekki sé búið að útbýta því hér í þinginu.



Ég vil mótmæla því, að ég eigi nokkurn aðgang að þessu skjali, fyrr en því verður útbýtt hér á Alþ. Það hefur verið gengið út frá því, að beðið yrði með meðferð málsins, þangað til mþn. hefði skilað áliti sínu og því yrði útbýtt hér meðal þm. Þess vegna sætir það furðu, að nú skuli eiga að knýja málið fram, hvað sem öllum rökum líður.



Ég vildi aðeins spyrjast fyrir um það hjá þeim meðlim mþn. í skattamálum, sem hér er í d., hvenær seinasti fundur var haldinn í n., og hvort búið sé að senda skjölin. Í þriðja lagi, hvort ákveðið hafi verið að senda þau næstu daga til þingsins og hvort nál. verður útbýtt hér næstu daga.

Haraldur Guðmundsson.: Ég vil aðeins út af ummælum hv. 6. þm. Reykv. benda honum á það, að það er engin hætta á því, að málið verði knúið fram, áður en upplýsingarnar liggja fyrir, ekki einu sinni í þessari hv. d. Málið þarf að ganga í gegnum umr. í þessari d. og fara til n. Hér er aðeins um það að ræða, hversu lengi eigi að draga að ljúka 1. umr. málsins.



Það eru aðeins nokkur orð út af fyrirspurn hv. þm. Str. Hann spurði, hvenær nefndin hefði seinast haldið fund og hvenær skjölin mundu verða prentuð og þeim útbýtt meðal þm. Ég get upplýst það, að nm. gengu fyrir nokkru síðan frá sameiginlegri niðurstöðu. En í gær var fundur seinast haldinn í n., og var þá farið sameiginlega yfir þau skjöl, sem fyrir lágu, og að þeim fundi loknum gekk ritari n. í það að láta vélrita skjölin, sem síðan ganga beint til ríkisstj., og það má vel vera, að þau hafi verið send í dag, þó að mér sé ekki kunnugt um það. En út af hinu atriðinu, hvort n. muni láta prenta skjölin til þess að útbýta þeim á meðal þm., get ég tekið það fram, að n. mun að sjálfsögðu engar ráðstafanir gera í þá átt. N. sendir sitt álit til ríkisstj., og hún mun svo gera sínar ráðstafanir þar á eftir.



Mér skilst, að ef farið væri að till. hv. 3. landsk., þá yrði það til þess, að prentun á þessum skjölum gæti dregizt von úr viti. Ég vil því nota tækifærið og skora á ríkisstj. að láta prenta nál. og útbýta því meðal þm. Ég vil vekja athygli á því, að við 1. umr. málsins í vor áskildi ég mér rétt til þess að bera fram till. um það, að hæstv. forseti vísaði þessu frv. frá, ef það skyldi koma fram, að frv. bryti í bága við stjskr. ríkisins. Nú veit eg ekkert, hvað þessi n. hefur um þetta atriði að segja, - það er eitt af því, sem ég vildi fá upplýst. Mér finnst því á allan hátt eðlilegt, að þessi gögn í málinu liggi fyrir, áður en það kemur til umr.



Ég vil ekki blanda mér í þessa umr. að öðru leyti en því, að ég vil taka undir þá ósk, að málinu verði ekki frestað öllu lengur. Ég vil hins vegar taka það fram, að ég hef ekki talið, að mér bæri að bera þá ósk fram að fyrra bragði, þar sem ég er ekki 1. flm. málsins.



Ég vil benda hv. 6. þm. Reykv. á það, að það ætti að verða hægt að hafa einhver ráð með að ná í nokkur eintök af þessum skjölum, til þess að þm. gætu áttað sig á því, sem þar kemur fram. Að því er snertir það atriði, hvort till. færi í bága við stjskr., þá mætti kannske spyrja þennan hv. þm., hvort ekki hefði komið frá honum nein till., sem vafi gæti leikið á um, hvort forseti neyddist ekki til að vísa frá umr. Ég vildi leyfa mér að ítreka fyrri tilmæli mín til hæstv. forseta um að taka sem fyrst á dagskrá frv. um eignaraukaskatt.

Forseti (StgrA): Ég skal verða við þessum tilmælum og taka þetta frv. á dagskrá á næsta fundi þessarar d.